b'\n_START_ARTICLE_\nCepivo proti koleri\n_START_SECTION_\nUporaba v medicini\n_START_PARAGRAPH_\nPeroralna cepiva proti koleri se vse bolj uporabljajo kot dodatno orodje za obvladovanje izbruhov kolere, skupaj s tradicionalnimi ukrepi za izbolj\xc5\xa1anje preskrbe s \xc4\x8disto vodo,\xc2\xa0urejenimi\xc2\xa0sanitarijami, umivanjem rok in drugimi ukrepi za higiene. Odkar sta cepivi Dukoral in Shanchol pridobili dovoljenje za promet, so v \xc5\xa1tevilnih mno\xc5\xbei\xc4\x8dnih kampanjah proti koleri po svetu uporabili \xc5\xbee ve\xc4\x8d kot milijon odmerkov. Vietnam je peroralno cepljenje proti koleri vklju\xc4\x8dil v svoj program javnega zdravja in v mno\xc5\xbei\xc4\x8dnih ciljanih cepilnih akcijah so uporabili pri \xc5\xa1oloobveznih otrocih na endemi\xc4\x8dnih obmo\xc4\x8djih ve\xc4\x8d kot 9 milijonov odmerkov cepiva._NEWLINE_S cepivom proti koleri se pogosto cepijo popotniki in osebe, namenjene v kraje z veliko nevarnostjo oku\xc5\xbebe s kolero. Ker pa cepivo ne zagotavlja 100-% za\xc5\xa1\xc4\x8dite pred boleznijo, je na obmo\xc4\x8djih z visoko verjetnostjo za oku\xc5\xbebo treba upo\xc5\xa1tevati priporo\xc4\x8dene higienske ukrepe. \xc4\x8ceprav je za\xc5\xa1\xc4\x8dita, ki jo cepivo zagotavlja, po izku\xc5\xa1njah \xc2\xbbzmerna\xc2\xab, lahko skupinska imunost u\xc4\x8dinkovitost cepljenja izbolj\xc5\xa1a. Cepivo Dukoral je odobreno za otroke od dveh let let starosti, Shanchol pa za otroke od enega leta dalje. \xc4\x8ce cepivo poleg otrok vzamejo \xc5\xa1e odrasli, lahko posredno, prek skupinske imunosti, dodatno za\xc5\xa1\xc4\x8ditijo otroke._NEWLINE_Svetovna zdravstvena organizacija (SZO) priporo\xc4\x8da preventivno in reaktivno uporabo cepiva:_NEWLINE_SZO priporo\xc4\x8da, da se cepiva proti koleri, ki so trenutno na voljo,\xc2\xa0uporabljajo kot dopolnilo\xc2\xa0ustaljenim nadzornim in  za\xc5\xa1\xc4\x8ditnim ukrepom na podro\xc4\x8djih, kjer je bolezen endemi\xc4\x8dna; njihovo\xc2\xa0uporabo je treba \xc5\xa1teti med mo\xc5\xbene\xc2\xa0ukrepe na obmo\xc4\x8djih z velikim tveganjem izbruhoa bolezni. Pri tem cepljenje ne sme vplivati na izvajanje drugih zelo pomembnih ukrepov za prepre\xc4\x8devanje in nadzor nad kolero. Reaktivno cepljenje lahko pride v po\xc5\xa1tev za omejitev obse\xc5\xbenega dolgotrajnega izbruha bolezni, \xc4\x8de to lokalna infrastruktura dopu\xc5\xa1\xc4\x8da in \xc4\x8de je bila opravljena poglobljena analiza podatkov o preteklih primerih kolere in opredelitve obmo\xc4\x8dja._NEWLINE_Konec leta 2013 je SZO poskrbela stalno zalogo peroralnega cepiva proti koleri v koli\xc4\x8dini dveh milijonov odmerkov, leta 2006, ko so za\xc4\x8dela cepivo proizvajati podjetja v Ju\xc5\xbeni Koreji, pa so zalogo pove\xc4\x8dali na 6 milijonov odmerkov. Predhodne proizvodne zmogljivostmi namre\xc4\x8d v letu 2015 niso uspele zadostiti pove\xc4\x8danih potreb SZO zaradi pojava bolezni na Haitiju in v Sudanu. Mednarodno partnerstvo za pove\xc4\x8danje dostopa do cepiv v svetu, GAVI Alliance, je za namen pove\xc4\x8danja dostopnosti do cepiva proti koleri, donirala 115 milijonov ameri\xc5\xa1kih dolarjev.\n_START_SECTION_\nPeroralno cepivo\n_START_PARAGRAPH_\nPeroralna cepiva zagotavljajo prvo leto po cepljenju 52-odstotno za\xc5\xa1\xc4\x8dito, drugo leto  62-odstotno za\xc5\xa1\xc4\x8dito. Obstajata dve razli\xc4\x8dici peroralnega cepiva: WC-rBS in BivWC. WC-rBS (tr\xc5\xbeno ime \'\'Dukoral") je monovalentno inaktivirano cepivo, ki vsebuje\xc2\xa0cele mrtve celice povzro\xc4\x8ditelja V. cholerae biovara O1 in dodatno rekombinantno enoto toksina kolere B. BivWC (tr\xc5\xbeni imeni "Shanchol" in "mORCVAX") je bivalentno inaktivirano cepivo, ki vsebuje cele mrtve celice V. cholerae biovarjev O1 in  O139. mORCVAX je na voljo samo v Vietnamu._NEWLINE_Cepiva vsebujejo bakterijske seve serotipov Inaba in Ogawa ter klasi\xc4\x8dnega biotipa in biotipa El Tor. Dukoral se daje peroralno, s pufrom bikarbonata, ki antigene za\xc5\xa1\xc4\x8diti pred \xc5\xbeelod\xc4\x8dno kislino. Cepivo deluje tako, da spodbuja protitelesa proti sestavnim delom bakterijske\xc2\xa0celice in proti CTB (toksinu kolere B). Protibakterijska protitelesa v \xc4\x8drevesju prepre\xc4\x8dujejo, da bi se bakterije (V. cholerae O1) pri\xc4\x8dvrstile na \xc4\x8drevesno steno in jo s tem kolonizirale, protitoksinska protitelesa v \xc4\x8drevesju pa prepre\xc4\x8dujejo toksinu kolere, da bi se vezal na povr\xc5\xa1ino \xc4\x8drevesne sluznice, in s tem prepre\xc4\x8dijo drisko, ki jo toksin sicer povzro\xc4\x8da.\n_START_SECTION_\nCepivo za injiciranje\n_START_PARAGRAPH_\n\xc4\x8ceprav le redko v uporabi, je cepljenje proti koleri v obliki za injiciranje u\xc4\x8dinkovito pri ljudeh na obmo\xc4\x8djih, kjer je kolera endemi\xc4\x8dna. Po enkratnem odmerku zagotavlja dolo\xc4\x8deno stopnjo za\xc5\xa1\xc4\x8dite najve\xc4\x8d dve leti, po prejetju po\xc5\xbeivitvenega odmerka po enem letu od prvotnega odmerka pa skupna za\xc5\xa1\xc4\x8dita traja tri do \xc5\xa1tiri leta. V prvem letu po cepljenju zmanj\xc5\xa1a cepivo nevarnost za smrt zaradi kolere za polovico.'